<classify> Akizungumza na waandishi wa habari Dar es Salaam, Rais wa Simba, Evans Aveva alisema wameialika FC Leopards kucheza nao mchezo wa kirafiki katika kusherehekea siku hiyo muhimu kwa mashabiki wa Simba.Simba Day ni siku maalumu kwa wanachama na mashabiki wetu kutambulishwa wachezaji waliosajiliwa kwa msimu mpya pamoja na benchi la ufundi hivyo katika kunogesha sherehe hizo tumeialika FC Leopards ya Kenya kucheza nao, Aveva aliwaambia waandishi wa habari.Aveva alisema kabla ya mchezo wa Simba na FC Leopards, siku hiyo kutakuwa na mechi ya utangulizi kati ya viongozi wa Simba watakaocheza na wasanii wa Bongo Movies.Aidha, Aveva aliwakabidhi wasanii wa sanaa za maigizo maarufu kama Bongo Movies wanaoishabikia klabu ya Simba kadi za uanachama wa klabu hiyo yenye maskani yake Mtaa wa Msimbazi, Kariakoo jijini Dar es Salaam.Wasanii waliokabidhiwa kadi hizo kuelekea kwenye kilele cha Siku ya Simba maarufu Simba Day ambayo huadhimishwa kila ifikapo Agosti 8 ni Jacob Steven JB, William Mtitu, Yvonne Cherlie Monalisa pamoja na Odama.Akizungumza baada ya kukabidhiwa kadi yake, JB alisema anajisikia fahari kubwa kukabidhiwa kadi ya uanachama wa Simba kwa sababu ni moja ya klabu kubwa barani Afrika yenye historia ya aina yake katika soka la Tanzania na Afrika kwa ujumla na anafurahi kuwa mmoja wa wanachama.Simba ni klabu kubwa iliyojaa historia ya aina yake na mimi najivunia kuwa mwanachama wa klabu hii japo timu yetu imekuwa haifanyi vizuri sana kwa siku za hivi karibuni, alisema muigizaji huyo maarufu nchini.Pia JB alishukuru Simba kutambua mchango wa wasanii kwenye timu yao kwani imekuwa klabu ya kwanza nchini kukabidhi kadi kwa wasanii hadharani, lakini klabu nyingi zitaiga na kufanya kilichofanywa na klabu hiyo.  <topic>: michezo 